Wara l-qbil li ntlaħaq illum bejn in-negozjaturi ewlenin u approvat mill-Kummissarju Ewropew għall-Kummerċ Cecilia Malmström u s-Sur Taro Kono, Ministru għall-Affarijiet Barranin tal-Ġappun, nilqgħu b'sodisfazzjon il-finalizzazzjoni tan-negozjati tal-Ftehim ta' Sħubija Ekonomika (FSE) bejn l-Unjoni Ewropea u l-Ġappun. Lil hinn mill-valur ekonomiku konsiderevoli tiegħu, il-finalizzazzjoni tal-FSE bejn l-UE u l-Ġappun huwa ta' importanza strateġika. Fost il-movimenti protezzjonisti li dejjem qed jitwessaw, il-finalizzazzjoni tan-negozjati dwar il-FSE bejn l-UE u l-Ġappun juri lid-dinja r-rieda politika soda tal-Ġappun u tal-UE biex ikomplu kburin ixejru l-bandiera ta' kummerċ ħieles u javvanzaw bis-saħħa l-kummerċ ħieles. * Il-FSE bejn l-UE u l-Ġappun se jkun il-mudell ta' regoli ta' investiment u kummerċ ta' standard għoli, ħielsa, miftuħa u ġusti fis-seklu 21. Il-FSE huwa wieħed mill-akbar ftehimiet ekonomiċi u fost l-aktar komprensivi li kemm l-UE kif ukoll il-Ġappun qatt ikkonkludew s'issa. Dan l-EPA se joħloq żona ekonomika enormi b'600 miljun persuna u b'madwar 30 fil-mija tal-PDG dinji, u se jiftaħ opportunitajiet ta' kummerċ u investiment enormi u se jikkontribwixxi biex jissaħħu l-ekonomiji u s-soċjetajiet tagħna. Huwa se jssaħħaħ ukoll il-kooperazzjoni ekonomika bejn il-Ġappun u l-UE u se jsaħħaħ l-kompetittività tagħna bħala ekonomiji maturi iżda wkoll innovattivi.* Ninsabu kunfidenti li, ladarba jkun fis-seħħ, dan il-Ftehim se jwassal għal tkabbir ekonomiku sostenibbli u inklussiv u se jixpruna l-ħolqien tal-impjiegi, filwaqt li fl-istess ħin se jikkonferma l-impenn tagħna lejn l-ogħla livell ta' standards tax-xogħol, tas-sigurtà, tal-ambjent u tal-protezzjoni tal-konsumatur filwaqt li nissalvagwardjaw bis-sħiħ is-servizzi pubbliċi. L-FSE jsaħħaħ l-azzjonijiet tal-UE u tal-Ġappun dwar l-iżvilupp sostenibbli u t-tibdil fil-klima, b'mod partikolari permezz ta' impenn qawwi u mhux ambigwu li naħdmu flimkien biex nimplimentaw il-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC) u l-Ftehim ta' Pariġi. Bit-tlestija tan-negozjati, it-triq issa hija miftuħa biex jitlestew il-proċeduri interni li jwasslu għall-iffirmar, ir-ratifika u l-implimentazzjoni sħiħa tal-Ftehim. *Dan it-test ġie emendat fit-8 ta' Diċembru.